REPUBLIKA SRBIJA

NARODNA SKUPŠTINA

Odbor za rad, socijalna pitanja,

društvenu uključenost

i smanjenje siromaštva

17 Broj: 06-2/476-13

04. decembar 2013. godine

B e o g r a d

Z A P I S N I K

30. SEDNICE ODBORA ZARAD, SOCIJALNA PITANjA,

DRUŠTVENU UKLjUČENOST I SMANjENjE SIROMAŠTVA,

ODRŽANE 03. DECEMBRA 2013. GODINE

 Sednica je počela u 09, 30 časova.

 Sednicom je predsedavala Milica Dronjak, predsednica Odbora.

 Sednici su prisustvovali članovi Odbora: Milanka Jevtović Vukojičić, Ljiljana Lučić, Jovana Joksimović, Ljiljana Miladinović, Saša Dujović i Mirjana Dragaš, kao i zamenici članova: Milorad Mijatović (Ivan Bauer), Velimir Stanojević (Miroslav Markićević), Miljenko Dereta (Ranka Savić) i Gorica Gajić (Aleksandar Pejčić).

 Sednici nisu prisustvovali članovi Odbora: Sanja Čeković, Aleksandar Radojević, Katica Vijuk, Slavica Saveljić i Dušica Morčev, kao ni njihovi zamenici.

 Sednici je pored članova Odbora, prisustvovala Vesna Jovicki, narodni poslanik.

 Sednici je prisustvovao i: Zoran Milošević, pomoćnik ministra u Ministarstvu rada, zapošljavanja i socijalne politike.

 Na predlog predsednice Odbora usvojen je sledeći

D n e v n i r e d:

1. Razmatranje Predloga zakona o izmeni Zakona o penzijskom i invalidskom osiguranju, u načelu.

 Pre prelaska na razmatranje utvrđenog dnevnog reda, predsednica je objasnila razlog zbog kog je sednica sazvana u tako kratkom roku i izvinila se članovima Odbora, kao i predstavniku Ministarstva rada, zapošljavanja i socijalne politike.

 Prva tačka dnevnog reda **– Razmatranje Predloga zakona o izmeni Zakona o penzijskom i invalidskom osiguranju, u načelu**

 Zoran Milošević, pomoćnik ministra rada zapošljavanja i socijalne politike, rekao je da je izmena o kojoj je reč, slična onoj koja je urađena u junu ove godine. Naime, usled promenjene ekonomske situacije, došlo je i do promene u Zakonu o budžetskom sistemu, što je dovelo do potrebe izmene u Zakonu o penzijskom i invalidskom osiguranju. Suština ove izmene je u tome što se usklađivanje za 2015. i 2016. godinu vrši na drugačiji način, odnosno, do oktobra 2016. godine je predviđeno usklađivanje penzija za 0, 5%, izuzev u oktobru 2014. godine, kada će povećanje biti za 1%. Uslov za ovo je da do 1. jula 2014. godine bude donet propis kojim će se urediti ujednačavanje zarada zaposlenih u javnom sektoru. Dok je u prethodnom zakonu iznos bio utvrđen u zavisnosti od realnog rasta bruto domaćeg proizvoda, sada je predviđen fiksni iznos, što znači – na isti način kao u Zakonu o budžetskom sistemu.

 U diskusiji su učestvovali: Ljiljana Lučić i Miljenko Dereta.

 Ljiljana Lučić je rekla da je svima jasno u kakvoj smo ekonomskoj situaciji, ali da je ovo rešenje potpuno neprimereno. Smatra da se glasanjem za ovakvo rešenje, penzionerima šalje poruka da će do 2016. godine, situacija svake godine biti sve gora, a penzije realno sve niže, kao i njihov životni standard. Istakla je da je zabrinjavajuć ovakav manjak optimizma i stav Vlade da u ekonomiji zemlje u predstojećem periodu neće doći do pozitivnih pomaka. Zbog svega navedenog, neće podržati Predlog zakona.

 Miljenko Dereta je podsetio da je stranka kojoj pripada – Liberalno demokratska partija, dala predlog da se ova tačka skine sa dnevnog reda Narodne skupštine, jer smatraju da je neprimeren trenutak u kom se ova izmena vrši. Rekao je da povećanje od 0, 5% predstavlja obmanu penzionera i nerealno obećanje, posebno u kontekstu činjenice da je neophodna temeljna revizija penzionog sistema, kao i da će ova vrsta izmene dovesti do katastrofalnih rezultata. Istakao je da će glasati protiv Predloga zakona.

 Odbor je većinom glasova (7 za, 3 protiv, 1 nije glasao) odlučio da predloži Narodnoj skupštini da prihvati Predlog zakona o izmeni Zakona o penzijskom i invalidskom osiguranju, u načelu.

 Za izvestioca Odbora na sednici Narodne skupštine, određena je Milica Dronjak, predsednica Odbora.

 Sednica je završena u 09, 50 časova.

 SEKRETAR PREDSEDNICA

 Žužana Sič Levi Milica Dronjak